Mads Rørvig (V), 2013-11-14:
Tak for det.
Fra en meget ophedet debat om budgetloven skifter vi nu gear til et meget spændende lovforslag, der bl.a. handler om en ændring, der præciserer, at bestikkelse i udlandet under ingen omstændigheder er fradragsberettiget; indførelse af omvendt betalingspligt af afregning af moms på visse varegrupper, der skal forhindre såkaldte momskarruseller; et værn, der skal forhindre opbygningen af unaturlig store tobakslagre frem mod afgiftsforhøjelsen ved årsskiftet; tilretning af varemærkeforfalskningsloven som følge af en ny EU-forordning på området; en ændring af en utilsigtet ændring, der i 2001 gjorde flere erhvervsdrivende foreninger fuldt skattepligtige, samt en teknisk ændring af tinglysningsloven.
Især ét element af det, jeg her skitserede, skiller sig imidlertid ud.
Det drejer sig om de såkaldte momskarruseller.
Her udnytter kriminelle EU-reglerne til at snyde staten for momsbetaling ved køb og salg af bl.a. mobiltelefoner på tværs af landegrænser.
Svindlen er mulig, fordi der ikke afregnes moms i sælgers land, når varer handles over EU's grænser.
Herefter sælger køber varepartiet videre i Danmark, men undlader at afregne salgsmoms til den danske stat.
Fremgangsmåden er langt mere kompliceret end angivet her, og der er ofte tale om det samme parti varer, der sælges igen og igen internt i samme personkreds, heraf navnet momskarrusel.
Regeringen foreslår at indføre omvendt betalingspligt.
Det indebærer, at køber frem for sælger skal afregne moms til staten på varer, der handles i disse karruseller.
Omvendt betalingspligt er allerede i dag et krav ved handel med skrot og CO2-kvoter.
I modsætning til disse markeder er markedet for mobiltelefoner, tablets og andet it-udstyr langt større og omfatter både offentlige og private virksomheder.
Som følge af kritikken i de høringssvar, ministeriet har modtaget, har ministeren fritaget virksomheder, der primært eller udelukkende sælger til private forbrugere.
Virksomheder med salg til offentlige og private virksomheder er fortsat omfattet af de ændrede regler.
Her er det afgørende kritikpunkt, at leverandørerne fremover skal operere med et dobbelt system: for den ene del af deres sortiment skal de afregne salgsmoms, mens deres kunder for den anden del selv skal afregne momsen.
Det indebærer en række ressourcekrævende ændringer i faktureringssystemer m.v. samt løbende omkostninger til administration.
Venstre er i lighed med regeringen interesseret i at forhindre økonomisk kriminalitet.
Det gælder også for de omtalte momskarruseller, som ifølge lovforslagets bemærkninger har medført et tab på 121 mia. kr. for den danske stat.
Venstre er imidlertid opmærksom på den omfattende kritik, erhvervslivet har rejst over for de foreslåede initiativer.
Vi ønsker at benytte udvalgsarbejdet til en grundig belysning af, hvorvidt effekten af det foreslåede initiativ står mål med de negative administrative konsekvenser, som erhvervslivet pålægges, herunder muligheden for at anvende alternative løsninger i kampen mod momskarruseller.
Indsatsen mod organiseret økonomisk kriminalitet er vigtig, men det skal imidlertid ikke afholde os fra at anvende løsninger og midler, der tager hensyn til det store flertal af legale virksomheders konkurrenceevne.
Venstre har som sådan ikke yderligere kommentarer til det fremsatte lovforslag, og vi afventer en afklaring omkring momskarrusellerne under det forestående udvalgsarbejde.